Diari Oficial de la Generalitat Valenciana


Sumari del DOGV 3744, del 08-05-2000 (2000/2740)

RESOLUCIÓ de 29 de novembre de 1999, del conseller d'Obres Públiques, Urbanisme i Transports, relativa a la reclamació de responsabilitat patrimonial interposada pel senyor Juan Luis Javier Marí, davant d'aquesta administració.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3744

Data del DOGV
:   08-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2740


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 29 de novembre de 1999, del conseller d'Obres Públiques, Urbanisme i Transports, relativa a la reclamació de responsabilitat patrimonial interposada pel senyor Juan Luis Javier Marí, davant d'aquesta administració. [2000/M2740]
  
Amb data 6 de maig de 1999, segons el registre d'entrada en aquesta conselleria, el senyor Juan Luis Javier Marí presentà l'escrit de reclamació de responsabilitat patrimonial de l'administració.
  
Vist que en el mencionat escrit s'exposava:
  
Que el compareixent és titular de l'immoble que descriu i que n'adjunta la fotocòpia registral.
  
«Sobre aquest immoble l'administració a la qual em dirigisc ha instal·lat el col·lector d'un emissari, que ocupa una superfície de 664 metres quadrats. Adjunte una còpia de l'acta notarial com a document provatori número 2.»
  
Vist que, pel Servei Jurídic d'aquesta Conselleria d'Obres Públiques, Urbanisme i Transports, com a òrgan tramitador dels expedients que de responsabilitat patrimonial s'insten davant d'aquesta, es remeté la reclamació i la documentació que l'acompanyava a la Divisió de Recursos Hidràulics, a l'efecte d'emissió d'informe tècnic.
  
En el mencionat informe es deia:
  
«EI 13 de febrer de 1997, amb número de registre d'entrada 4.341, el reclamant ens envia un escrit en el qual afirma ser titular d'una parcel·la ubicada en el terme municipal d'Alcalà de Xivert, partida de Ribamar, en la qual la Conselleria d'Obres Públiques, Urbansime i Transports havia construït l'estació de bombament i el col·lectors d'un emissari submarí i ens sol·licitava declarar-se interessat en l'expedient de l'obra i que se li notificara la resolució administrativa en la qual s'autoritzava la construcció de les obres o, subsidiàriament, entregar-li còpia de la resolució.
  
Sobre aquesta sol·licitud s'emeté l'informe tècnic el 6 de maig de 1997, la còpia del qual s'hi adjunta, i en el qual s'afirmava que la disponibilitat de terrenys l'emeté la Secretaria de l'Ajuntament d'Alcalà de Xivert per acord del ple. Així mateix, s'afirmava que la conducció traçada pel terreny del reclamant figurava en el projecte de construcció juntament amb una altra que no es construí per motius tècnics. Cal recordar que es feia menció que en el seu dia (anys 1990-1991) la parcel·la ja era motiu de controvèrsia entre el senyor Juan Luis Javier Marí i l'Ajuntament d'Alcalà de Xivert. Ambdós documents, tant la reclamació formulada com l'informe tècnic emés es remeteren al Servei Jurídic el 6 de juny de 1997.
  
En posterior comunicació interna del Servei Jurídic, amb el número de referència d'aquest Servei 429/97, JF, el 9 de juny de 1997, ens demanaren el certificat de disponibilitat de terrenys a més dels antecedents que hi hagueren especialment amb les actuacions portades a cap pel municipi en cessió de terrenys per a l'execució de les obres.
  
El 16 de juny de 1997, en ofici de l'enginyer cap de la Divisió de Recursos Hidràulics es remet la documentació que figura en la fotocòpia que s'hi annexa.
  
El 27 de juny de 1997 es rep en la Divisió l'informe de Servei Jurídic relatiu a la consulta de la Divisió sobre la sol·licitud de 13 de febrer feta per l'al·legador. D'aquest es conclou que és possible l'entrega a Juan Luis Javier Marí d'una còpia de la resolució administrativa per la qual s'autoritzava la construcció de les obres de l'epígraf.
  
L'11 de juliol de 1997, amb registre d'eixida número 23.068, s'envia a José Ortega Ortega la fotocòpia sol·licitada per l'al·legador, atés que en la seua reclamació designava el senyor Ortega i el seu domicili com el lloc on rebre les notificacions. També s'hi annexa la fotocòpia de l'escrit.
  
No obstant això, l'1 de desembre de 1997, amb número de registre d'entrada 40.893, hi ha una segona reclamació en què Juan Luis Javier Marí ens sol·licita el certificat d'actes presumptes atés que entén que no hi ha hagut resolució de l'escrit de reclamació formulat el 13 de febrer de 1997.
  
Consultat el Servei Jurídic, aquest entén que no hi ha constatació de l'efectiva recepció de l'escrit de l'11 de juliol de 1997 o el seu representant legal però que s'assumeix la hipòtesi que ha sigut efectivament rebut pel seu destinatari cal concloure que la petició d'acte presumpte no és admissible.
  
Finalment, el 6 de maig de 1999, amb número de registre d'entrada 17.442, es formula per Juan Luis Javier Marí la reclamació que motiva aquest informe i que havia sigut traslladada el passat 7 de juny al Servei Jurídic per a la seua consideració.
  
En aquesta s'afirma que és propietari d'una parcel·la a Alcalà de Xivert, partida de Ribamar registrada a Sant Mateu el 10 de març de 1993 (3 anys després que l'ajuntament ens donara disponibilitat de terrenys), que sobre aquesta parcel·la s'ha instal·lat un emissari amb una ocupació en superfície de 664 m, i que l'ocupació vulnera el dret de propietat. Sobre aquestes afirmacions sol·licita que es declare que l'ocupació de la parcel·la no s'ajusta a dret i perjudica la seua propietat, així com que té el dret a ser indemnitzat per l'ocupació feta.
  
Informe:
  
No es pot aportar cap dada addicional a les quals es troba en poder del Servei Jurídic, atés que no es té constatació clara dels límits de la finca referenciada. D'altra banda, el temps transcorregut des de l'execució de les obres (any 1992) ha esborrat els límits de l'ocupació temporal i, per tant, és impossible verificar la superfície afectada temporalment.
  
Només cal afegir que el traçat del sobreeixidor instal·lat des de l'estació de pretractament podria ajustar-se aparentment al traçat del col·lector d'un emissari que el croquis de l'al·legador especifica com a rasa amb canal.
  
Recordar, finalment, que la gestió del sòl l'habilità l'Ajuntament d'Alcalà de Xivert i que l'obra s'executà d'acord amb el projecte vigent en el seu moment.»
  
Vist que el dit informe anava, a més, acompanyat d'informe addicional sobre l'execució de les dites obres, i en aquest es deia:
  
«Primera fase del sanejament i EDAR de la zona costera d'Alcalà de Xivert.
  
Les obres foren adjudicades pel sistema de concurs a l'empresa UTE Cleop-Tecsa-Asteisa, provisionalment el dia 21 de maig de 1990.
  
Es redactà el preceptiu projecte de construcció per l'enginyer de la UTE, Luis de Miguel Rodríguez. Aquest fou supervisat per l'Oficina de Supervisió i Coordinació de projectes el dia 3 de desembre de 1990.
  
S'aprovà tècnicament el projecte el dia 4 de desembre de 1990, i s'aprovà definitivament pel, en aquell moment, director general d'Obres Públiques el 12 de desembre de 1990. El projecte aprovat preveia la conducció per a sobreeixidor de les aigües del pretractament per un traçat sensiblement coincident amb el reflectit en l'escrit que el particular ens adjunta, a més d'una altra conducció paral·lela per a impulsar aigua de mar que es desaconsellà durant la fase de construcció i que no s'executà.
  
S'emeté el certificat de disponibilitat de terrenys el 28 de maig de 1991. Aquest es basava en el corresponent certificat de disponibilitat de terrenys emesos per la Secretaria de l'ajuntament de data 27 de juny de 1990 segons l'acord del ple municipal de 29 de juny de 1989 i en l'informe favorable d'ocupació de domini públic emés per la Direcció General de Ports i Costes del, en aquell moment, Ministeri d'Obres Públiques i Urbanisme. De fet, una vegada complits tots els requisits, s'emeté, per la Direcció General d'Obres Públiques, l'autorització d'instal·lació d'emissari submarí i l'ocupació del domini públic el dia 17 de desembre de 1991.
  
El traçat de la conducció especificada passa per la parcel·la que l'al·legador justifica com a seua dins de la franja de servitud del domini públic maritimoterrestre, i per dins d'aquest domini fins al mar, des de la delimitació efectuada pel MOPT.
  
La parcel·la fou motiu de controvèrsia durant l'execució dels treballs, ja que hi havia una reclamació prèvia de l'al·legador, atés que l'ajuntament la considerava com a patrimoni públic i aquell propietat seua, per la qual cosa, davant de l'inici dels treballs, reclamava danys i perjuís.
  
Les obres s'adjudicaren definitivament el 19 de juny de 1991 (resolució administrativa del conseller d'Obres Públiques, Urbanisme i Transports) per un import de 460.736.000, i es liquida per 285.342.239 pessetes.
  
Les obres començaren el dia 2 d'octubre de 1991 i finalitzaren el 17 de febrer de 1993 després de dues pròrrogues. Estan rebudes definitivament des del dia 19 d'agost de 1994.»
  
Vist que dels informes transcrits i de la documentació incorporada a l'expedient juntament amb aquests, i entre la qual figuren 2 informes del Servei Jurídic de dates 26 de juny de 1997 i 18 de desembre de 1997, es pot concloure:
  
- Que les obres començaren el dia 2 d'octubre de 1991 i finalitzaren el 17 de febrer de 1993, després de dues prorrogues; i són definitivament rebudes el 19 d'agost de 1994.
  
- Que, per la mateixa causa, és a dir, la suposada ocupació indeguda de terrenys propietat del reclamant, aquest instà una petició de reparació l'1 de desembre de 1992, que fou contestada per la Direcció General d'Obres Públiques amb data 4 de febrer de 1992, l'escrit de la qual trobava la seua base jurídica, en la incompetència d'aquesta conselleria a resoldre la reclamació interposada i conseqüentment es remeté aquesta a l'Ajuntament d'Alcalà de Xivert d'acord amb l'article 38 de la Llei 30/1992 de Règim Jurídic de les Administracions i del Procediment Administratiu Comú.
  
- Que, amb data 13 de febrer de 1997, és a dir, 4 anys i 2 mesos després, es presentà per l'interessat escrit en relació amb les dites obres, tal com es detalla en l'informe tècnic transcrit.
  
- Que, amb data 1 de desembre de 1997, es tornà a presentar l'escrit en sol·licitud de certificat d'acte presumpte, en relació amb la citada petició de 13 de febrer de 1993, i aquesta és informada desfavorablement pel Servei Jurídic d'aquesta Conselleria, amb data 18 de desembre de 1998.
  
- Que, amb data 6 de maig de 1999, el senyor Juan Luis Javier Marí presentà l'escrit de reclamació de responsabilitat objecte de la present.
  
Atés que, l'article 139 de la Llei 30/1992, de Règim Jurídic de les Administracions Públiques i del Procediment Administratiu Comú, estableix: «els particulars tindran dret a ser indemnitzats per les administracions públiques corresponents, de tota lesió que sofrisquen en qualsevol dels seus béns i drets, excepte en els casos de força major, sempre que la lesió siga conseqüència del funcionament normal o anormal dels serveis públics». I és evident que l'administració corresponent és l'Ajuntament d'Alcalà de Xirvert, que fou la que en el seu dia procedí a l'expropiació de béns i drets afectes a l'execució de les dites obres.
  
Atés que, a més d'allò que s'ha exposat, cal assenyalar que l'article 142 de la Llei 30/1992 de Règim Jurídic de les Administracions Públiques i del Procediment Administratiu Comú, en el paràgraf 5, estableix: «En tot cas, el dret a reclamar prescriu a l'any de produït el fet o l'acte que motive la indemnització o de manifestar-se el seu efecte lesiu.»
  
En aquest mateix sentit es pronuncia l'article 4 del Reial Decret 429/1993, pel qual s'aprova el Reglament dels Procediments de les Administracions Públiques en Matèria de Responsabilitat Patrimonial.
  
I en la reclamació que ens ocupa, és obvi que ha transcorregut més d'un any des que es produïren els fets base de la reclamació, encara que aquesta reclamació fou remesa a l'organisme competent per a la seua tramitació d'acord amb allò que s'ha establit en l'article 38 de la citada Llei 30/1992.
  
Per la qual cosa, d'acord amb allò que s'ha establit en l'article sisé del citat Reglament de Responsabilitat Patrimonial, resolc:
  
No admetre a tràmit la reclamació de responsabilitat patrimonial de l'administració, interposada pel senyor Juan Luis Javier Marí, davant d'aquesta Conselleria d'Obres Públiques, Urbanisme i Transports, ja que aquesta administració no és competent per a la seua tramitació i resolució, sense que procedisca la remissió de la reclamació instada a l'Ajuntament d'Alcalà de Xivert, donada l'extemporaneïtat que pateix la reclamació instada.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del conseller d'Obres Públiques, Urbanisme i Transports, en el termini d'un mes, comptat des de l'endemà de la recepció d'aquesta, d'acord amb allò que s'ha establit en l'article 116 de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la recepció d'aquesta, de conformitat amb allò que s'ha disposat en l'article 46.1 de la Llei 29/1998 de 13 de juliol, Reguladora de la Jurisdicció Contenciosa Administrativa.
  
València, 29 de novembre de 1999.- El conseller d'Obres Públiques, Urbanisme i Transports: José Ramón García Antón.
  
València, 5 d'abril de 2000.- El secretari general: Gaspar Peral Ribelles.